Почитувани присутни,

Присуствуваме на редок културен настан. На дијалог меѓу Стоби и Петар Хаџи Бошков. Се вкрстуваат цивилизации и епохи. Модерната е внесена во античкиот град. Сигурно имаат што да си кажат.

Овој храбар уметнички предизвик не е само атрактивно случување за афирмација на локалитетот или на модерната во македонската уметност. Овој проект, го гледам и како рефлексија на современата ангажирана уметност која е свртена кон актуелните општествени текови.

Она што особено ме радува е што изложбата, на креативен начин, го реактуализира прашањето за местото на модерната денес.

Скулптурите на Хаџи Бошков, кои се веќе културно наследство, ги бараат своите врски со античката уметност. Две и пол илјади години потоа, поставени вака во Античкиот театар, на Виа сакра, Храмот на Изида и Серапис, тие по подолг период, на свој начин ги реафирмираат вредностите што ги има модернизмот во земјава, а кои беа тргнати од нашето сеќавање.

Вредност на која постојано мора да се навраќаме.

Со овој проект вниманието е повторно кон уметник кој е доајен на модерната во нашата земја. Автор и општествена фигура која преку своите дела и ангажмани остави траен белег во формирањето на денешната еманципирана, модерна македонска држава.

Почитувани,

Се надевам дека изложбава е доволно провокативна и ќе отвори дебати.

Очекувам овие модерни дела – кои зрачат со слобода, интегритет и индивидуалност, со европски дух, поставени на древниот локалитет – да влијаат врз подигнувањето на свеста за значењето на заштитата на културното наследство.

Од друга страна, верувам дека ваквите проекти ќе ги поттикнат младите, идни професионалци да продолжат со расветлување на неоткриените аспекти на македонската модерна уметност.

Го поздравувам и му честитам на целиот тим за овој проект, како и на синот на Петар Хаџи Бошков, Игор, за иновативноста, спојот и промоцијата на културното наследство и современата уметност во земјава.

Пожелувам успех!

Ви благодарам!